google/wiki40b huggingface dataset:
פוארטו פלטה (עיר)

היסטוריה

פוארטו פלטה היא אחת מההתיישבויות האירופאיות הקדומות ביותר באמריקה, ביניהן לה איסבלה, היישוב הספרדי שהוקם על ידי כריסטופר קולומבוס, שנמצא לא הרחק מהעיר. תאריך ייסוד העיר נתון למחלוקת והערכות ההיסטוריונים נעות בין 1496 ל-1506, ומבין ההערכות האלו מקובלת ההערכה שפוארטו פלטה נוסדה ב-1502. העיר תוכננה על ידי קולומבוס ואחיו הצעיר. משמעות שם העיר היא "נמל הכסף", והיא נובעת משמו של ההר מונטה דה פלטה (מילולית: "הר הכסף") שנמצא באזור. השם ניתן על ידי כריסטופר קולומבוס בגלל שפסגתו המכוסה בערפל זמן רב נראית דומה לכסף.
בסביבות 1555 העיר ירדה מחשיבותה כנמל והיא הפכה ליעד קבוע לביקורי פיראטים. המצב היה כה גרוע, עד שהספרדים הרסו את העיר זמנית כדי לעצור את התקדמות הפיראטים ב-1605. לאחר מכן הגיעו לעיר מתיישבים רבים מהאיים הקנריים.
באפריל 1563 הביא סוחר העבדים האנגלי ג'ון הוקינז 400 אפריקאים מסיירה לאון לפוארטו פלטה. הספרדים שילמו תמורתם בפנינים, עורות, סוכר ומעט זהב. עסקה זו הייתה תחילתה של המעורבות הבריטית בסחר העבדים הטרנס-אטלנטי, במהלכו נשבו ונמכרו לעבדות 20 מיליון איש.
במהלך המלחמה הבלתי רשמית בין ארצות הברית לצרפת ב-1800, כוחות ארצות הברית התקיפו ספינה צרפתית ואת מבצר פורטסלה דה סן פליפה. בין השנים 1822 ו-1844 העיר, כמו יתר המושבה הספרדית באזור, הייתה תחתן שלטון האיטי. עם עצמאות הרפובליקה הדומיניקנית ב-1844 העיר התחילה לשוב לגדולתה. זרם מהגרים אירופאים באותו זמן הותיר השפעה ייחודית מבחינה תרבותית וחברתית משאר הערים באי.
במהלך מלחמת השבת העצמאות של הרפובליקה הדומיניקנית מספרד ב-1863 העיר נהרסה לחלוטין. עבודות השיקום התחילו לאחר המלחמה ב-1865

כלכלה

כלכלת העיר מסתמכת בעיקר על חקלאות ותיירות, והיא אחת התורמים העיקריים לכלכלת הרפובליקה הדומיניקנית. ענפים נוספים בכלכלה המקומית כוללים את נמל העיר, ייצור כלי שיט, דייג וטקסטיל.

תיירות

העיר מפורסמת באתרי הנופש שבה, כמו פלאיה דורדה וקוסטה דורדה, הנמצאים מזרחית לה. מספר המיטות בבתי המלון בעיר מגיע ל-100,000. הרכבל היחיד בכל הים הקריבי נמצא בפוארטו פלטה, באמצעותו ניתן לטפס אל מרומי ההר פיקו איסבל דה טורס המתנשא לגובה 793 מטרים. על פסגת ההר מצויים גן בוטני ורפליקה של פסל ישו הגואל מריו דה ז'ניירו. ביצורי פורטלסה סן פליפה, המצודה מן המאה ה-16 ששימשה בית כלא בתקופת הדיקטטורה של רפאל טרוחיו, משקיפים על נמלה של העיר. אחת האטרקציות המפורסמות של פוארטו פלטה הוא מוזיאון הענבר.

חינוך

בעיר פועלות מספר אוניברסיטאות, בהן האוניברסיטה הקתולית האפיפיורית מדרה אי מאסטרה ואוניברסיטת אורגניססיון אי מטודו.

תחבורה

פרק זה לוקה בחסר. אנא תרמו לוויקיפדיה והשלימו אותו.
את העיר משרת נמל התעופה הבינלאומי גרגוריו לופרון.
עודד לאופולד

קורות חיים

לאופולד נולד בחיפה, השני במשפחה בת ארבעה ילדים. אביו סוכן ביטוח וימאי. לאופולד שירת בצה"ל בחיל הים. בהמשך למד משחק בבית צבי שלוש שנים.

תיאטרון

באוקטובר 1999 השתתף בהפקה משותפת ישראלית-גרמנית למחזה "חלום ליל קיץ" מאת שייקספיר שהוצגה בבית ציוני אמריקה. שיחק בתיאטרון הספרייה במחזה "מלחמת טרויה לא תפרוץ" מאת ז'אן ז'ירודו, ובמחזמר "אחים בדם" של וילי ראסל. לאחר מכן שיחק בתיאטרון באר-שבע בבימויו של גדי ענבר במחזה "ביבר הזכוכית", מאת טנסי ויליאמס. הופיע בתיאטרון הקאמרי במחזות "המלך ליר", "כטוב בעיניכם" ו"המלט" מאת שייקספיר, ב"מעיין הכבשים" מאת לופה דה וגה, וב"חגיגה" מאת דייוויד אולדרידג', לפי תסריט של סרט דני ובבימויו של חנן שניר. לוהק גם לתפקיד יצחק רבין הצעיר במחזמר של גדי ענבר "מי שחלם".
מ-2012 משחק בהצגה "גטו" בתיאטרון הקאמרי. מ-2011 מופיע בהצגה "סוף טוב" מאת ענת גוב, בדמותו של רופא העסוק בדילמה של הארכת חיים מול איכות חיים לחולת סרטן. מ-2017 משחק בהצגה "שלוש אחיות" מאת אנטון צ'כוב בהפקה משותפת של הקאמרי והבימה בתפקיד סוליוני.
מ-2019 משחק במחזה "הריון" מאת עדנה מזי"א ובבימויו של עמרי ניצן בתיאטרון הקאמרי בתפקיד עידו.

טלוויזיה

את תפקידו הראשון בטלוויזיה עשה בסדרה "כנפיים" (2002) ששודרה בערוץ הראשון. באותה שנה השתתף בתפקיד אורח בסדרת הנעורים "החבר'ה הטובים" ששודרה בערוץ הילדים .
ב-2005 שיחק בטלנובלה "פיק אפ" ששודרה בערוץ 10 בתפקיד : שי. ב-2007 שיחק בדרמה היומית "השיר שלנו" ששודרה ב Yes, וכן שיחק בסדרה "אולי הפעם" גם כן ב-YES.
ב-2008 שיחק בסדרת הדרמה "רביעיית רן" וגילם את דמותו של איתן רן, וב-2010 שב לגלם את אותה דמות בעונה השנייה. באותה שנה שיחק בסדרה "גירושים נפלאים" בתפקיד : אבנר בן חור.
ב-2015 שיחק בסדרת הדרמה לנוער "כוכב הצפון" ששודרה בערוץ דיסני, שם גילם את אריק, מדריך השחייה של שון.
בשנת 2009 הנחה את השעשועון "הטלפון" ששודר ברשת, ערוץ 2.
בסיס קאנט

היסטוריה

בשנת 1941 הוקמו בית ספר להכשרת טיס בקאנט ובסיס לחיל האוויר הסובייטי, על בסיס בית ספר שפונה מאודסה. במהלך מלחמת העולם השנייה הוכשרו שם 1,507 טייסים צבאיים סובייטיים, ומ-1956 הכשיר בית הספר גם טייסים זרים. בין בוגרי בית הספר היו הנשיא המצרי לשעבר חוסני מובארק, הנשיא הסורי חאפז אל-אסד, וכן מרשל האוויר הראשי דילבה סינג והטייס מדרום תימן שאכיב חובאני.
ב-1992, בעקבות פירוק ברית המועצות, הועברה השליטה על בסיס האוויר לקירגיזסטן.

הבסיס הרוסי בהווה

בהתאם להסכם בילטרלי בין רוסיה לקירגיזסטן שנחתם ב-22 בספטמבר 2003, בסיס האוויר מארח יחידות של חיל האוויר הרוסי. הפתיחה הרשמית מחדש התקיימה ב-23 באוקטובר 2003, מה שהופך את המתקן לבסיס האוויר החדש הראשון שנפתח מאז 1991 עבור רוסיה. היחידה המוצבת שם תוארה כארמיית האוויר החמישית של חיל האוויר הרוסי.
בדצמבר 2012, קירגיזסטן הסכימה להחכיר את הבסיס לרוסיה למשך חמש עשרה שנים (עם אופציה להארכה אוטומטית לחמש שנים נוספות), לאחר שהממשלה הרוסית הסכימה להפחית את חובה של קירגיזסטן בכ-500 מיליון דולר.
היום הלאומי לציון השואה ברומניה

היום הלאומי לציון השואה ברומניה (ברומנית: Ziua Națională de Comemorare a Holocaustului) הוא אירוע לאומי רומני המתקיים כל שנה, החל מ-2004, ביום 9 באוקטובר. ביום זה מציינים את אירועי שואת יהודי רומניה ורצח העם של צועני רומניה.
התאריך 9 באוקטובר נבחר משום שביום זה בשנת 1941 החל גירוש יהודי בוקובינה לטרנסניסטריה.
Konqueror

דולפין

בגרסה 4 של סביבת העבודה KDE הוחלף סייר הקבצים קונקרר בסייר קבצים חדש בשם דולפין (Dolphin) שכולל פיצ'רים חדשים ומראה חדש. עם זאת עדיין ניתן להשתמש בקונקרר בתור סייר קבצים במערכות שכוללות גם אותו וגם את דולפין.
לוקאס בריאנט

ביוגרפיה

בריאנט נולד בעיירה אלמירה, אונטריו להורים בעלי אזרחות אמריקאית ממוצא פיני. יש לו אזרחות כפולה קנדית-אמריקאית.
בריאנט נישא לשחקנית האוסטרלית קרסטי הינצ'קליף. ב-2008 נולדה לזוג בת בכורה וב-2015 נולד להם בן. המשפחה מתגוררת בסנטה מוניקה, קליפורניה מאז 2010.
ישיבת מדברה כעדן

היסטוריה

בשנת תשמ"ט התארגנה קבוצת אברכים מישיבת מרכז הרב במטרה להקים גרעין תורני בעיר פיתוח. בראש הקבוצה עמד הרב צבי קוסטינר ובין חבריה היו הרב מרדכי גבאי, הרב דני ארגמן, הרב בניהו ג'מוס, הרב אביה אלבה והר"מ לעתיד - הרב דוד שרים. הקבוצה, שפעלה בהדרכת הרב יהושע צוקרמן, החליטה להגיע לדימונה על פי בקשת הרב דוד תורג'מן. עם ההגעה לדימונה הקימה הקבוצה במקום כולל אברכים. 
בסיוון תשנ"ב נענה איגוד ישיבות ההסדר לבקשת הרב תורג'מן ואישר הקמת ישיבה במקום. באלול תשנ"ב נפתחה הישיבה החדשה שנקראה 'ישיבת ההסדר דימונה', כשהמחזור הראשון גויס על ידי הרב דידי לנזמן. עם הקמת הישיבה הגיעו לדימונה כדי ללמד בישיבה רבנים נוספים ובהם הרב אלי בזק, הרב אליהו מאלי והרב אהוד ברזילי. כראש ישיבה שימש הרב קוסטינר ואילו הרב תורג'מן עמד בראשות כלל המוסדות של הגרעין התורני. 
בשנת תשנ"ח הקימו תלמידים מהישיבה את ישיבת איילת השחר, ישיבת הסדר באילת, המתפקדת כיום באופן עצמאי.
במשך השנים נוצרו חילוקי דעות בין הרב קוסטינר לרב תורג'מן בנוגע לניהול הישיבה. בעקבות זאת, החליט הרב קוסטינר באדר ה'תש"ס להקים עם תלמידיו ישיבה חדשה. אנשי הישיבה נענו להזמנתו של הרב דוד אביחיל, אז ראש הישיבה התיכונית מצפה רמון להקים את הישיבה במצפה רמון. למקום עבר גם חלק ניכר ממשפחות הגרעין. 
בשנת תשס"ח הקים הרב תורג'מן ישיבת הסדר חדשה בדימונה בשם "ישם מדברה כעדן".

הישיבה כיום

בישיבה לומדים כמה מאות תלמידים, מתוכם כמאה אברכים.
היא נחשבת לאחת מישיבות הקו, ולימוד האמונה בה הוא על פי שיטתו של הרב צבי ישראל טאו, אשר נתפס בעיני רבני הישיבה כממשיך דרכו של הרב צבי יהודה הכהן קוק. 
בשונה מרוב ישיבות ההסדר, התלמידים אינם מתגייסים כעבור שנה וחצי לשירות צבאי, אלא רק לאחר שלוש שנים, ולכל הפחות שנתיים וחצי. הם נשארים במסגרת ההסדר שש שנים, במקום 5. תלמידים רבים לומדים בישיבה פרקי זמן ארוכים אף יותר משנתיים וחצי לפני הגיוס. מיעוטם מתגייסים לשירות מלא או להסדר מרכז.
בישיבה לימדו או מלמדים הרב צבי קוסטינר (ראש הישיבה), הרב אלי בזק (כר"מ לאמונה), הרב קובי דביר (ר"מ לבוגרי צבא), הרב אוריאל ספז, הרב אלישיב מאיר, הרב דידי לנזמן, הרב דרור שילה, הרב אודי הראל, הרב מאיר קדוש, הרב נחמיה טאו (בנו של הרב צבי ישראל טאו), הרב אביעד טורם, הרב חזי מעטו, הרב ישי רמות (תשעת האחרונים הם בוגרי הישיבה), הרב שמריהו הופמן, הרב אמיר כ"ץ, הרב ערן היימן, הרב יוסי הורוביץ ועוד.
עד סוף שנת 2012 שכן בית המדרש במבנה של העירייה וחדר האוכל וחלק מחדרי השיעורים היו בבית ספר יסודי סמוך. בסוף שנת 2012 עברה הישיבה למבנים חדשים שבנתה, הכוללים בית מדרש, חדרי שיעורים, חדר מחשבים, ספריה ומקווה.

מוסדות נוספים ופעילות

רבני הישיבה ואברכיה מוסרים שיעורי תורה לתושבי המקום. עם חנוכת משכן הקבע של הישיבה הוקצה חדר השיעורים הגדול שבה לשמש בשבתות כבית כנסת בנוסח עדות המזרח לתושבי המקום. בחורים מהישיבה מכינים ילדים ממצפה רמון לבר המצווה שלהם.
באלול תשע"ד הקימו תלמידים מהישיבה שלוחה של הישיבה בערד, בראשות הרב דוד שרים. 
הישיבה מקיימת שיעורי תורה בבסיסים צבאיים הסמוכים לה, בפרט בבה"ד 1 וכן בבתי כלא סמוכים, ושולחת מדי שבת בחורים לבסיס חיל-האוויר רמון] במטרה להעביר שיעורי תורה. הישיבה שולחת תלמידים גם לקיבוצים בעוטף עזה בימים נוראים ודואגת לקריאת מגילה בפורים בבסיסים וביישובים.
הישיבה הייתה מעורבת בהקמתו של היישוב הדתי מרחב עם. רב היישוב לשעבר, הרב עוז קאפח, הוא בוגר הישיבה. כמו כן שלחה הישיבה כחמישה אברכים עם משפחותיהם להשתתף בהקמת גרעין תורני ביישוב חריש.
אגנס ומרגרט סמית'

אגנס סמית' לואיס (Agnes Smith Lewis;‏ 1843–1926) ומרגרט דנלופ גיבסון (Margaret Dunlop Gibson;‏ 1843–1920) היו פילולוגיות של שפות שמיות, וחוקרות כתבי הקודש. הן היו תאומות זהות ילידות סקוטלנד, ושמות נעוריהן היו אגנס ומרגרט סמית'. הן דיברו 12 שפות, כולל עברית, ערבית וארמית, וגילו וחקרו כתבי יד עתיקים, ובייחוד כתבים דתיים, בשפות אלה. אחד מהישגיהן הבולטים היה גילוי התרגום העתיק ביותר המוכר של הברית החדשה בסורית (ניב של ארמית) בספריית מנזר סנטה קתרינה בחצי-האי סיני. נודע להן גם תפקיד מרכזי בגילוי גניזת קהיר. 
האחיות סמית' היו גם נדבניות. בין השאר, הן רכשו את הקרקע והקימו את המבנה הראשון עבור קולג' וסטמינסטר באוניברסיטת קיימברידג', והן נודעו גם בתור "האחיות מווסטמינסטר".
אל תפחד מהחושך

העלילה

באחוזת בלקווד במחוז פרובידנס, רוד איילנד, הצייר הנודע לורד בלקווד מזמן את מנהלת משק הבית שלו למרתף והורג אותה עם פטיש ואזמל. הוא מסיר את שיניה ומציע אותם ליצורים מסתוריים שנמצאים למטה בבור אפר בתוך האח הישן; אך היצורים דורשים את השיניים של הילדים. בלקווד מתחנן שיחזירו את הבן החטוף שלו, אך הוא נגרר לתוך בור האפר על ידי היצורים.
בהווה, סאלי בת ה-8 מגיעה לרוד איילנד כדי לחיות עם אביה אלכס וחברתו קים, ששניהם משפצים את אחוזת בלקווד כדי למכור אותה עבור הלקוח שלהם מר ג'קובי. סאלי בדיכאון בגלל שאימה נתנה אותה בכוח לטיפולו של אלכס ונתנה לה מתן כמויות עצומות של אדרל. בלילה הראשון בשהותה בבית, הלחן המתנגן של מנורת הלילה שלה בצורת קרוסלה, מעירה את היצורים בבור האפר. למחרת, סאלי משוטטת בשטח ומוצאת צוהר של מרתף נסתר. אחד הפועלים שמשפצים את הבית, מר האריס, מזהיר אותה, אלכס וקים, לא להסתובב במרתף, למרות שהם עושים זאת בכל מקרה. סאלי מתעניינת באח האטום שבו היא שומעת את היצורים קוראים בשמה ועוקבת אחר הקולות המסתוריים.
סאלי פותחת את האח כדי לפגוש את היצורים ומוצאת את אחת מהשיניים של עוזרת הבית הישן. היצורים במהרה מתגלים להיות עוינים, לאחר שגונבים את סכין הגילוח של אלכס וחותכים את בגדיה של קים. אלכס מיד מאשים את סאלי ומוצא מטבע כסף מהמאה ה-19 שברשותה, אשר מצאה מתחת לכרית אחרי שהשן נעלמה. אלכס קים נוסעים לעיר לנסיעת עסקים וסאלי מתגנבת למרתף לדבר עם היצורים, אבל האריס מסלק אותה ומנסה לאטום את האח. היצורים יוצאים ופוצעים בו באכזריות עם כליו והוא מתאשפז. מפגשיה המפחידים יותר ויותר של סאלי עם היצורים גורמים לאלכס לקרוא למטפל שידבר עם סאלי, שמציירת ציור של אחד היצורים שתקפו אותה מתחת לסדינים שלה.
קים מבקרת את האריס בבית החולים, שאומר לה למצוא יצירות אמנות שלא פורסמו של לורד בלקווד בספרייה המקומית. הספרן מראה את יצירות האמנות, שאחת מהן היא יצור שמתואר כמו פיית השיניים, אשר מדי פעם הופך אדם לאחד משלהם. קים ממהרת הביתה בעוד סאלי מותקפת שוב על ידי היצורים באמבטיה. קים מוצאת את ציור קיר נסתר שצייר לורד בלקווד במרתף, המתארת ​​את בנו נטרף על ידי היצורים. קים מתעמתת עם אלכס שהוא מעוניין יותר באירוח ארוחת ערב מר ג'קובי וחברים.עם זאת, הוא סוף סוף מבין את מה שקורה כאשר סאלי נלכדת בספרייה על ידי היצורים, אבל היא מדיפה אותם באמצעות פלאש המצלמה שלה כדי להסיח את דעתם.
אלכס וקים מחליטים לעזוב את הבית יחד עם סאלי, אבל שניהם נארבים על ידי היצורים כדי שהם יוכלו לגרור את סאלי למרתף עבור השינוי שלה. קים מתעוררת ומתעמתת איתם, ומשחררת את סאלי רק כדי להיתפס בחבלים ורגלה נשבר. היצורים גוררים את קים לתוך האח בדיוק כשאלכס מגיע וקים נעלמת. סאלי ואביה מתאבלים על אובדנם. זמן מה לאחר מכן, שניהם חוזרים לאחוזה הנטושה כדי להשאיר ציור של קים שם, אבל משב רוח נושבת את הציור לתוך האח של היצורים, שם קים (שעכשיו הפכה לאחת מהיצורים) נשמעת משכנעת את היצורים לשכוח מסאלי ולחכות לאחרים שיבואו, בטענה שיש להם "כל הזמן שבעולם".
ר"ז (מכ"ם)

היסטוריה

פיתוח המכ"ם החל בשנת 2002 בישראל על ידי מפא"ת ומפעל אלתא של התעשייה האווירית במטרה להתמודד עם איום הרקטות ולספק תמונה כוללת של האיומים בשטח (בעיקר ירי תלול-מסלול) לכוחות צה"ל ולהשתלב במערכת צי"ד. גרסת מדגים טכנולוגיות של הר"ז פעלה בהצלחה במבצע עופרת יצוקה ואיכנה בדייקנות שיגורים של רקטות ואת מקום פגיעתן. באותה התקופה נכנס הר"ז לשימוש בחיל התותחנים ובמערך ההגנה האווירית. בחיל התותחנים הוא מופעל על ידי גדוד האיכון והמטאורולוגיה '611'. תחילה היה ניראה שהר"ז יחליף את מערך מכ"מי הנורית אשר משמשים למטרות דומות, אך כרגע הוא פועל לצד ה"נוריות". במערך ההגנה האווירית המכ"ם הפך לאמצעי גילוי של מערכות כיפת ברזל וקלע דוד.
בפברואר 2018 ציינה התעשייה האווירית את מכירת המכ"ם המאה מסוג זה, בהיקף מכירות כולל של כ-2 מיליארד דולר.

מאפיינים

המכ"ם מסוגל לאכן ירי רקטות, טילים, פגזים ופצמ"רים ולהכווין אש לעבר מקורות הירי, לסווג את סוג האמל"ח הנורה ולחשב היכן יפגעו. בנוסף ביכולת המכ"ם להטוויח אש ארטילרית אל מטרות אויב. במשימות הגנה אווירית המערכת מסוגלת לזהות כלי טיס ממגוון סוגים. 
האנטנה של המכ"ם משדרת ב-120 מעלות לכיוון אליו היא פונה, או ב-360 מעלות במצב מסתובב. מהירות סיבוב האנטנה היא 30 סיבובים לדקה. טווח זיהוי המטרות של המערכת הוא 256 ק"מ עבור כלי טיס ו-100 ק"מ עבור מטרות ארטילריות. לפי אלתא למערכת אמצעי הגנה מפני לוחמה אלקטרונית. מערכת הר"ז מתניידת על גבי משאיות וניתנת לפריסה בשטח. היא כוללת אנטנה, קרון שליטה וגנרטור המספק חשמל למערכת.
הבטחת איכות תוכנה

הפן המחקרי

במסגרת מדעי המחשב נחקר התחום של אימות תוכנה, שנועד לאפשר הוכחת נכונותה של תוכנה. בנוסף, מתבצעים מחקרים בהבטחת איכות תוכנה תחת המטריה של מנהל עסקים, הנדסה וכתחום בפני עצמו (למשל בלימודי תואר שני ושלישי בטכניון).
קלאב מד

היסטוריה

את החברה הקים בשנת 1950 ז'רארד בליץ, שחקן כדורמים יהודי-בלגי. אתר הנופש הראשון נפתח באי הספרדי מיורקה, אשר בים התיכון. ז'ילברט טריגנו, יהודי-צרפתי בן למשפחת סוחרים מאלג'יריה, הצטרף לחברה ב-1954 ובמשך שנים היה נשיא החברה יחד עם ג'רארד בליץ, (שניהם היו במחתרות בתקופת מלחמת העולם השנייה). ב-1955 נפתח אתר הנופש הראשון מחוץ לתחומי הים התיכון, בטהיטי. ב-1979 הרשת פתחה לראשונה אתרי נופש בדרום אמריקה, אסיה וברזיל. בנובמבר 2010 נפתחו שני מועדונים חדשים, בטאבה (סיני) והמועדון הראשון בסין (מתוך 5 המתוכננים שם). 
קלאב מד הייתה בין הרשתות הראשונות שהפעילו נופש בשיטת "הכול כלול", שלפיה זכאים הנופשים באתר למגוון הטבות ושירותים, ללא תשלום נוסף. כמו כן צוות האתר דואג לאורחים לפעילויות פנאי, ובמיוחד במגוון ענפי ספורט. 
בתחילת המאה העשרים ואחת, בעקבות המשבר בתיירות אחרי התקפת הטרור ב-11 בספטמבר 2001 נתקלה החברה בקשיים ונאלצה לסגור רבים ממועדוניה ברחבי העולם. נשיא החברה משנת 2002 הוא הנרי ז'יסקר ד'אסטן (בנו של נשיא צרפת לשעבר) אשר מוביל קו אסטרטגי להעלאת רמת האירוח של המועדונים לדרגה גבוהה כך שתמשוך אליה אורחים בעלי אמצעים. השיווק מכוון כולו לשכבה סוציו-אקונומית אמידה, ובמיוחד למשפחות עם ילדים.

בישראל

בישראל היו קיימים בעבר 2 כפרי נופש של קלאב מד, "קורל ביץ'" באילת, שהוקם בשנות השבעים. בעקבות האינתיפאדה השנייה סבל האתר ממיעוט מבקרים, הוא נסגר, ונפתח מחדש בשנת 2004 בניהול רשת פתאל. בשנת 2012 הסתיים החוזה בין קלאב מד לבין רשת פתאל, המלון שופץ ונפתח מחדש כאשר שמו הוחלף והוסר השם "קלאב מד" משמו. כך הסתיימה סופית פעילותה של רשת קלאב מד בישראל.
אתר קלאב מד באכזיב נסגר לאחר שבשנת 1995 נפלה באתר קטיושה, עובד החברה נהרג ושמונה נפצעו. האירוח במקום התבסס על שהיית הנופשים בבקתות קש ("קאזות"). האתר המשיך לפעול עד שנת 2000, אז נסגר בעקבות פריצת האינתיפאדה השנייה. ניסיון נוסף לפתיחת הכפר בשנת 2001 אך הוא לא צלח. בשנת 2004 שכרה קבוצת יזמים את האתר במטרה להפעיל אותו מחדש, ללא השימוש במותג "קלאב מד".  
בקיץ 2008 נשכר המקום על ידי חברה מסחרית גדולה להפעלת כפר נוער, והפעילות במקום הופסקה סופית כאשר השטח הועבר לידי רשות הטבע והגנים בשנת 2012. כיום פועל בו גן לאומי אכזיב.
קבוצת כלבי הציד של מועצת הכלבנות האוסטרלית הלאומית

קבוצת כלבי הציד היא קבוצה של גזעי כלבים המשמשת את רוב מועדוני הכלבים המורכבת כמעט לחלוטין מכלבי ציד בלבד. ראה קבוצת כלבי הציד למידע המקושר לרוב מועדוני הכלבים.
מועצת הכלבנות האוסטרלית הלאומית ממיינת את גזעי הכלבים בתוך הקבוצות בסדר אלפביתי כדלקמן:
ג'ירף מרושת

תזונה

הג'ירף המרושת הוא הרניבור (צמחוני) ותועדו שאכלו 100 מינים של צמחים, בעיקר עלי שיטה, Commiphora, וTerminalia. ג'ירפים נצפו אוכלים פגר של אנטילופה ולועסים עצמות יבשות בשביל תכולת הסידן שבהן. למרות שהעלים הם המזון המועדף הם יאכלו גם פירות, ירקות וקליפות עצים - בעיקר בעונה היבשה. הג'ירף ניזון מעלים ומשום שהערך הקלורי בהם נמוך הוא נאלץ לתור בחיפוש אחר עלים רוב שעות היממה. זכר יכול לאכול עד 75 פאונד של אוכל ביום. הג'ירף משתמש בחוש הריח על מנת לאתר את העלים שהוא אוהב. כשהוא אוכל את האוכל הוא אוכל את כל מה שבענף כולל עלים, ענפים, קוצים וחרקים. הג'ירף משתמש בלשונה הארוכה והשרירית על מנת ללקט את מזונו. הג'ירף הוא מעלה גירה (בדומה לבקר ולפרסתנים אחרים) ובטנו מורכבת מארבעה חלקים עם מעבר לאוכל דרך החלק הראשון ולמים ישירות לשני. הקיבה הראשונה מעכלת חלקית את העלים, הענפים או כל מה שהג'ירף בלע באותו היום. כאשר הג'ירף לא אוכל, חלקים מתערובת מותססת זו חוזרים חזרה כגושים קשים אותם הג'ירף לועס שוב ובכך מפרק אותם ועוזר לשבירתם (העלאת גירה). כאשר הם גמרו ללעוס את הגירה היא נשלחת אל החלק השלישי ולבסוף אל הבטן השלישית שם הגירה מתעכלת במלואה.
ג'ירפות הן טובות מאוד בשימור מים באקלים באפריקה החם. הן יכולים לחסוך ולשמור על טמפרטורת הגוף שלהם בחלקו, בגלל צורתם; הרגליים דקות והארוכות שלהם מאפשרות לחום לשחרר במהירות. העלים שהם אוכלים הם למעשה מקור טוב של מים, ויכולים לאפשר להם ללכת ימים בלי לשתות. לג'ירפות יש קשיים בהורדת ראשיהן המאסיביים לקרקע ולכן הן נאלצות להתכופף. מצב זה משאיר אותן פגיעות לטורפים.

רבייה

הריון של ג'ירפה נמשך 15 חודשים ולאחריו נולד ולד אחד. מקרה של תאומים הוא נדיר ביותר אך תועד מספר פעמים. למרות תקופת ההיריון הארוכה ג'ירפות יכולות להמליט כשמונה צאצאים במהלך חייהן, כאשר בשבי נצפו מקרים שג'ירפה המליטה יותר מכך. הנקבות חוזרות שנה אחר שנה לאותו מקום בשביל להמליט. ג'ירפות ממליטות כל השנה אך עיקר ההמלטות בעונה היבשה. כאשר הג'ירף נולד הוא נובל מגובה של כשני מטרים מאחר שהאם ממליטה בעמידה. ג'ירף שוקל כ-90 קילו בעת היוולדו וכאשר הוא עומד הוא מגיע לגובה של כמטר ושמונים סנטימטרים. ג'ירף יכול לעמוד פחות מחצי שעה לאחר היוולדם והם יונקים מאמם בשנתם הראשונה. בחודש הראשון לחייהם הג'ירפים גדלים כתשעה אינצ'ים וממשיכים לגדול בקצב מהיר עד גיל שנה. לאחר מכן קצב הגדילה שלהם קטֵן לאינץ' בשנה. הג'ירפות הן חיות עדריות מאוד ואפילו ייתנו את העגלים שלהן למשמר על ידי אחת מחברות הקבוצה (מעין גן ילדים) בזמן שהאחרות אוכלות. רק כמחצית מהעגלים יגיעו לבגרות והשאר ייטרפו בידי אריות, נמרים, צבועים, תנים ותנינים. הג'ירפות מגיעות לבגרות מינית בגיל 3 עד 4.

איומים

תודות לגובהם ויכולתם לזהות אויבים ביעילות לג'ירף הבוגר אין כמעט איומים מצד טורפים. אויבו העיקרי של הג'ירף הוא האריה. האיום הגדול ביותר של הג'ירף הוא האדם. על אף מאמצים לשימורם, הג'ירף ניצוד בשל עורו ושערו. השיער משמש לעשיית צמידים וחבלים ובסודאן אוכלים בשר ג'ירף. הג'ירף צריכים להתמודד עם זבוב הצה צה הנוחת עליו ומוצץ את דמם. הג'ירפים משתמשים בזנבותיהם החזקים כדי לחבוט בזבובים והם מנהלים מערכת יחסים סימביוטית עם מספר מיני ציפורים שהעיקרי שבהם הוא זרזיר הבקר. זרזירי הבקר עומדים על גב הג'ירף, אוכלים את החרקים, המזיקים ולכלוך ובכך שומרים על ניקיון הג'ירף ואף מתריעים על טורפים בצפצופים עזים. ישנן גם מחלות הפוגעות בג'ירפים. הנוראה שבהן לפי אן דג (Anne Dagg) הייתה ה-Rinderpest אשר קטלה מאות ג'ירפים ב-1880]. לפעמים המחלה שוב מופיעה באזורים קטנים. מגפה כזו שהופיעה ב-1960, קטלה כמחצית מאוכלוסיית הג'ירפות של קניה.
התאחדות הרבנים פליטי רוסיא ושאר ארצות

ועד העזרה התאחדות הרבנים פליטי רוסיא ושאר ארצות הוא ארגון לסיוע לרבנים שהוקם בסוף שנות ה-20 של המאה ה-20, אשר הקים את שיכון הרבנים ואת אוצר הפוסקים.

תולדות הארגון

בהתגבר רדיפות הדת בברית המועצות, איבדו הרבנים את משרותיהם ברוסיה וסבלו חרפת רעב. חלקם נמלטו מרוסיה חסרי כל ועלו לארץ ישראל. בארץ ישראל היו רק מעט משרות לרבנים, ורבני רוסיה, חלקם מבוגרים מאוד נותרו ללא פרנסה. לצורך סיוע לרבנים הוקמה התאחדות רבני רוסיה שספקה תמיכות לרבנים, ביוזמת הרב איסר זלמן מלצר. בשנות ה-30 הגיעו לארץ ישראל גם רבנים חסרי כל מגרמניה, פולין, אוסטריה וצ'כוסלובקיה וההתאחדות סייעה גם להם. בשנת 1940 יצא הרב יעקב קלמס לארצות הברית מטעם ההתאחדות ושם הוא קיבל הבטחה לתמיכה קבועה של הג'וינט.
עם הזמן, כאשר הגיעו רבנים מכל מדינות אירופה, שונה שם הארגון ל"התאחדות הרבנים פליטי רוסיא ושאר ארצות".

פעילות

בשנת 1938 עסקו חלק מהרבנים שנתמכו על ידי ההתאחדות בלימוד תלמוד ירושלמי סדר זרעים בבית הכנסת זיכרון משה.
החל משנת 1938 פעלה ההתאחדות להקמת שיכון הרבנים.
בתחילת 1939 הצליחה ההתאחדות לאסוף כ-100 לא"י לחודש, בעוד הצרכים שנדרשו עמדו על כ-300 לא"י לחודש.
בשנת 1941 ההתאחדות תמכה בכ-250 משפחות של רבנים פליטים. ההתאחדות גם העניקה סיוע רפואי ועזרה במציאת משרות רבניות ביישוב היהודי בארץ ישראל. בשנת 1944 הקימה ההתאחדות את אוצר הפוסקים כדי לספק עבודה לרבנים הנתמכים. בשנת 1948 דיווחה ההתאחדות על תמיכה בכ-400 נתמכים.

ראשי ההתאחדות

בשנות ה-30 עמדו בראש הארגון הרב מאיר סטולביץ, הרב שמואל קיפניס מאוברוץ', הרב מרדכי סנדר קופשטיין מראדין והרב אברהם ישראל משה סלומון מחרקוב. אליהם הצטרף לאחר עלייתו, הרב יהושע צימבליסט. איתם פעל הרב איסר זלמן מלצר.
בנשיאות ההתאחדות עמדו בשנת 1940 הרב הראשי יצחק אייזיק הרצוג, הרב איסר זלמן מלצר והרב יעקב קלמס. בהנהלה היו נשיא הכבוד הרב יהושע (הורודנער) צימבליסט, היושב ראש הרב מאיר סטולביץ מחסלביץ שהיה אז הרב של זיכרון משה, סגן היושב ראש הרב שלמה יוסף זווין, הגזבר הרב משה חסקין והמנהלים הרב שמואל קיפניס מאוברוץ', הרב מרדכי סנדר קופשטיין מראדין והרב אברהם יוסף לונדין עד פטירתו.
תומר סויסה

קריירה

סויסה החל לשחק כדורגל במחלקת הנוער של עירוני קריית שמונה. בשנת 2006 ערך את הופעת הבכורה שלו בקבוצה הבוגרת של המועדון, וב-2008 הצטרף לסגל הקבוצה באופן קבוע. ב-21 במרץ 2009 כבש את שער הבכורה שלו בליגת העל, במשחק מול הפועל פתח תקווה שהסתיים בתיקו 1:1. באותה שנה ערך שתי הופעות במדי הנבחרת הצעירה של ישראל.
בשנת 2011 עבר סויסה להפועל רמת השרון, במדיה כבש עשרה שערי ליגה, ובעקבות שער שלו עלתה הקבוצה לחצי גמר גביע המדינה. בקיץ 2012 עבר סויסה להפועל באר שבע. בעונתו הראשונה בבאר שבע הבקיע תשעה שערים, אך לקראת סופה נפצע ונאלץ לעבור ניתוח. בעונתו השנייה בקבוצה הבקיע שישה שערים.
ב-15 בספטמבר 2014 חתם סויסה לעונה אחת בבית"ר ירושלים. ב-27 בספטמבר ערך סויסה את הופעת הבכורה שלו במדי הקבוצה, כשעלה כמחליף בתיקו 1:1 מול הפועל עכו במסגרת המחזור השלישי בליגת העל. ב-27 בדצמבר 2014 כבש סויסה את שער הבכורה שלו במועדון, בניצחון 1:3 על מכבי חיפה. בסך הכל ערך 17 הופעות בליגה במדי בית"ר ירושלים, בהן כבש שני שערים.
ב-6 ביולי 2015 חתם סויסה לעונה אחת בהפועל חיפה. במדיה כבש בעונה אחת חמישה שערים. ב-18 ביולי 2016 חתם סויסה לעונה אחת בהפועל אשקלון. ב-21 בנובמבר 2017 חתם לעונה וחצי בהפועל רעננה, וביולי 2018 חתם בהפועל עפולה. 
ב-14 ביולי 2019 חתם לעונה אחת בהפועל נוף הגליל. הוא כבש את שער הבכורה שלו בקבוצה כבר במחזור הראשון של הליגה הלאומית, ב-22 באוגוסט.